钦定古今图书集成/理学汇编/文学典/第166卷 > 徐师曾文体明辩 > 《书洛阳名园记后》李格非
## 钦定古今图书集成/理学汇编/文学典/第166卷 > 徐师曾文体明辩 > 《书洛阳名园记后》李格非

洛阳处天下之中，挟殽黾之阻，当秦陇之襟喉，而赵
魏集，盖四方必争之地也。天下常无事则已，有事则
洛阳必先受兵。余故尝曰：“洛阳之盛衰，天下治乱之
候也。”方唐贞观、开元之间，公卿贵戚，门馆列地于东
都者，号千有馀邸。及其乱离，继以五季之酷，其池塘
竹树，兵车蹂蹴，废而为丘墟；高亭大树，烟火焚燎，化
而为灰烬，与唐共灭，而俱亡者无馀处矣。余故曰：“园
囿之兴废，洛阳盛衰之候也。”且天下之治乱，候于洛
阳之盛衰而知；洛阳之盛衰，候于园囿之兴废而得，
则《名园记》之作，余岂徒然哉？呜呼！公卿大夫方进于
朝，放乎以一己之私自为而忘天下之治，忽欲退享
此，得乎？唐之末路是矣。